
Анълатма. Белли языджы ве тюркшынас-алим Б.Чобан-заденинъ 
(1893—1937) терджиме-и-халы ильмий джихэттен монографик шеклинде 
огренильмесине бакъмадан, «Ветан хадими» (1906—1908), «Ешиль ада» 
(1920), «Бильги» (1921) газет ве дергилери киби арабча язылы бир сыра 
менбаларнынъ сийрек булунмасы себеби иле догъру чезильмейип хаталар- 
гъа ёл къоюлгъандыр. Меселя, онынъ башлангъыч мектепке бармасы, Къа- 
расувбазардаки рушдиеде окъумасы деври, Тюркиедеки «Султание» лицей- 
ине кирмеси сенеси ве башкъа фактлар янълыш берильмекте. Макъаледе 
керекли мисаллер ве менбалар ишлетилип бу сой янълышлар догърултыл- 
масына арекет этильмекте. Эм де булар Б.Чобан-заденинъ кендиси язгъан 
мектюплери иле ачыкъланып онынъ аятий ве ильмий ёлуны объектив акс 
этмектелер. 


Анахтар сёзлер. Къырымтатар алимлери, Б.Чобан-заденинъ биографи- 
ясы, къырымтатарджа нешир этильген сийрек менбалар. 

Белли къырымтатар эдиби ве алими Бекир Чобан-заденинъ терджиме- 
и-алыны огрениркен, бугуньде де бир сыра ич уйгъунлашамагъан ракъам- 
ларны растлаймыз. Табий ки, бу ал онынъ аяты ве фаалиетини огренгенде, 
ардыч сюрюнгилери киби, ер ичинден тюртип турып талебе ве оджаларны, 
онынъ иджадынен меракълангъан эр кимни, иште, о ракъам ве базы факт- 
лар «сюрюнгилерине сюрюндире» ве шашмалаталар. 

Меселя, 1920 сенеси 23 июньде Чобан-заде Женевада алгъан паспор- 
тында онынъ догьгъан сенеси 1892 деп косьтерильмекте. Паспортта догъ- 
гъан ери ве сенеси араб язысыле догърудан-догъру бойле къайд этильмек- 
те: «Махаль ве тарих: виляет-и-Къырым 1892» [10, с. 15]. Биз исе бугунь 
онынъ догъгъан йылы ве кунюни 1893 майыс 15 деп билемиз. Чюнки сонъ- 
кисини Чобан-заде 1920-нджи сенелери чешит анкеталар толдургъанда, 
бойле къайд эткен эди. Ама Женевада Тюркие баш эльчисинден паспорт 
алгъанда, анкеталарны озь къолунен толдурмадымы? 

Бугуньде биз оны Къарасувбазар шеэринде догъды деп билемиз. Чюнки 
1934 сенеси илим хадимлери анкетасыны ве шу девирде башкъа анкета- 
ларны толдурыркен, догъгъан ерини Къарасувбазар шеэри деп косьтере [4, 
с. 245]. Ама университетке киргенде, толдургъан анкетасында догъгъан 
ерини Аргъын кою деп къайд эте [10, с. 13]. Къарасувбазар виляетининъ 
бир коюнде догъгъаны акъкъында А.Булдеев де язмакъта [2]. 

Бир сыра весикъаларда Къарасувбазар рушдиесини 1908 сенеси битир- 
гени косьтерильмекте. Меселя, 1931 сенеси кечирильген ильмий хадим- 
лернинъ бутюнсоюз сайымында Б.Чобан-заде Къарасувбазар рушдиесинде 
дёрт йыл окъугъаны ве оны 1908 сенеси битиргенини къайд этмекте. Ама 
«Терджиман» газетасынынъ саифелеринде рушдиеде 1909 сенеси майыс 
28-де сонъки имтиханларыны бергени ве шахадетнаме алгъаны хусусында 
аркъадашларынен берабер хабер этмекте. Рушдиени битирген учь аркъа- 
даш Гаспринскийнинъ адына ашагъыдаки мектюпни кондерелер: 

Идарее мектюп. 

Мухтерем педеримиз! Йигирми беш сенелик тергъибат (истеклендир- 
мелер) ве тешвикъатынъызын бахш иттиги семереден олмакъ узьре хамд 
олсун бугунь Къарасув мектеб-и-рушдиесинден балякемал (буюк еткинлик 
акъкъында) шахадетнаме ихзарына (азырлыкъ шаадетнамесине) муваф- 
факъ олдукъ. Мектебимизин тевазю мукяфаты (имтиханлары) майыс 28-де 
пенджшенбе (джума акъшамы) куню саат бирде башлаяракъ, бир джем гъа- 
фир (инсан къалабалыгъы, чокълугъы) хузурында такъдим хузур алийлери 
къылынан тертип узьре иджра идильмиш олмакъле зат мухтар (кенди ба- 
шымызле) маниаларны [аркъада къалдырып] маариф-и-ислямие хусусында 
[бильгилеримизге къыймет кесильгенде] бир педер-и-мюшфикъ (баба шеф- 
къаты киби) билерек вакъи халы арз идериз. Мумкюн исе дигерлерине де 
нумюне-и-имсаль оларакъ мунасип бир суретте газете-и-мутеберинъизде 

дердж буюрылмасыны зирдеки (ашагъыдаки) вази-имза иден (имза къойгъ- 
ан) эвлятларынъыз сиз педеримизден истирхам (мерхамет) эйлериз. 

Къарасувбазар мектеб-и-мюнтефи сыныф (мезун олгъан) шакирдле- 
ринден эвлятларынъыз: Абдульрахим Наби, Абдулькерим Caóur, Бекир 
Сыдкъи [1]. 

1935 сенеси Азербайджан университетинде чалышыркен, кенди автоби- 
ографиясыны язгъанда, Будапешт университетине кирген йылыны 1914 деп 
косьтере. Акъикъатта исе 12 октябрь 1916 сенесидир. Чюнки ишбу уни- 
верситетке киргенде берильген махусус весикъа бардыр. Онынъ копиялары 
сонъ йылларда нешир этильген Чобан-заде иле багълы китапларда басыл- 
дылар. 

Табий ки, бу ве бойле аллар ола тургъан ве шимди де аз-чокъ расткель- 
мекте. Атта дикъкъатнен толдурылгъан анкеталарда насылдыр «иллелер» 
тюртип чыкъмакъта. Бунынъ эсас себеби, занымызджа, ашыкъчанлыкътыр. 
Анкета толдурмакъ аслында, бир тарафтан, джан сыкъысы олгъанындан, ве 
дигер тарафтан, динамик бир аят кечирген инсанларда, эр вакъыт табий бир 
ашыкъчанлыкъ козетильмекте. 

Даа бир нокъта – Чобан-заденинъ биографиясындаки «къалабалыкъ» 
онынъ аяты ве фаалиетининъ араштырыджыларында материал ве малюмат 
етишмегенинден келип чыкъмакъта. Меселя, Бекир Чобан-заде 1930-нджы 
сенелерининъ орталарында озь къолунен язгъан автобиографиясында 1924 
сенеси Къырым университетининъ ректоры вазифесине сайлангъаныны 
къайд этмекте. [ 4, с. 232] Табий ки, бойле бир шей олмасайды, Чобан-за- 
де буны язмаз эди. Ама проф. В.П.Филоненконынъ арабшынас акад. И.Ю. 
Крачковскийге язгъан мектюбинден корюне ки, 1924 сенеси олып кечкен 
университет ректорынынъ сечимлеринде, акъикъатен, Б.Чобан-заде сай- 
лангъан, ве атта сечимлер вакътында Б.Чобан-заде кендисининъ кандида- 
турасыны сечимлерге къоймагъа ве оны сайлагъанларыны истемеген. Ама 
сонъра разы олгъан. Сечимлерде оны сайлагъанлар ве сайлавлардан сонъ, 
профессура огюндеки тешеккюрат сёзюнде Къырым университетини ве 
онынъ медицина факультетини сакъламагъа арекет этеджегини айткъан 
[4, c.107]. Лякин онынъ кандидатурасыны Москвадаки «Главпрофобр» 
тасдыкъламагъан... Бугуньде шу сечимлернинъ протоколлары къайда? 
В.П.Филоненконынъ мектюби олмасайды, бу меселе бус-бутюн къаран- 
лыкълар ичинде къаладжакъ эди. 

Дигер тарафтан Б.Чобан-заденинъ биографиясындаки бир сыра янълыш 
ракъамлар ве фактларгъа араштырыджылар тарафындан да къошулгъан 
янълышлар бардыр. Меселя, проф. Д.П.Урсунынъ Б.Чобан-заде акъкъын- 
даки монографиясында (с. 262) муэллиф Шевкъи Бектуренинъ макъалесин- 
деки «янълышларны» догъурткъан киби олып, кендиси къаба хаталаргъа 
ёл къоймакъта. «Иптидаий» мектепнен «Идадие» мектеплерини къарыш- 

тыргъаны себебинден, Чобан-заде Истанбулдаки окъувындан 1914 сенеси 
язында Къырымгъа къайтып, татильден сонъра кене Истанбулгъа кетип 
окъувыны девам эткенини яза. 

Бу меселени терендже ве дикъкъатлыджа огренип, объектив малюматны 
мейдангъа чыкъармакъ ичюн якъында кечирген тедкъикъатымызда къолу- 
мызгъа кечкен янъы фактларгъа эсасланып Б.Чобан-заде Истанбулгъа 1914 
дегиль де, 1915 сенеси кеткенини исбат этмеге чалышаджакъмыз. 

Биринджи факт. 1915 сенеси январь... Б.Чобан-заде Одессада булун- 
макъта. Шу куньлерде Халиль Чапчакъчынынъ язгъан бир мектюбинде 
буларны окъуймыз (Х.Чапчакъчы Одессада Новороссия университетининъ 
тыб факультетинде окъумакъта): «Терджиман» газетеси идаресине. Кефе 
уездинде Бий-Эли къариеси (кою) муаллими Усеин Расим эфендининъ 
мухтерем «Терджиман»ымыз вастасыле кондермиш олдугъы 19 рублейи 
алдым. Аркъадашларымыздан Дж. Муртазаев, М.Дж. Енилеев ве Гъ. Чо- 
ракъаев эфендилерле вукъу булан (олгъан) музакерелеримиз нетиджесинде 
парайы тамамиле тышарыда мухим ве муневвер бир тахсиль корьмиш ве 
бурада рус дарульфунуна кирмек ичюн хазырланмакъда булунмыш олан 
Чобан-заде Бекир Сыдкъи бирадеримизе вирмейи къарарлаштырдыкъ. Бу 
аркъадашымызы таныян Одесса ахунды фазилетлю 

Сабирджан эфенди хазретлери дахи бу къарарымызы пек мунасип булду. 
Маддий сыкъынтыда олан аркъадашларыны акъылдан чыкъармаяракъ, он- 
лара ярдыма къошан Усеин Расим эфендие ве достларына аркъадашларым 
намына беян-и-тешеккюр идерим» [5]. 

Ачыкъ корюнгени киби, 1915 сенеси январь айында Б.Чобан-заде Одес- 
сада булуна ве рус университетине кирмеге азырлыкъ корьмекте. Одессада 
оны гузель таныгъан кишилерден ахунд Сабирджан эфенди де Чобан-заде- 
ге маддий ярдым япылгъаныны такъдирлей... Бекир Чобан-задеге бериль- 
ген паранынъ (19 кумюш) кучюни тасаввур этмек ичюн бойле ракъамларны 
кетирейик. О заманда бир фунт отьмек-5 капик фиятында эди (бир фунт 
— 409 граммгъа мусавийдир), бир фунт тувар эти — 40 капик, бир фунт сары 
ягъ — 50 капик... Б.Чобан-заде сонъундан, яни 1917 сенеси 23 июнь Буда- 
пештте язгъан, «Студент» шииринде Одессадаки аятыны, Х.Чапчакъчынен 
къонушмаларыны бойле сатырларнен акс эткен эди: 


О вакъытта падвалда яшай эди. 

Тапса кие, хардж эте, ашай эди. 

Тар пенджере алдында кокси ачыкъ, 
Окъур эди, алдында бир лампачыкъ. 
Тапмай коп гедже уйкъу тар къапысын, 
Бундай кучюк одада о не япсын? 

Сёйлеширдик серт къышнынъ танъынаджек 

Бизге не бар, кореджек, уйренеджек? 

Козюн ачар, гурь сачын сыйпар, кулер, 

Сонъ козьяшдай джаныгъын тёкер, тёкер... [9, с. 44] 


Экинджи факт. 1915 сенеси февраль... Б.Чобан-заде Одессада булуна. 
Шу куньлери Халиль Чапчакъчы Одессадан хабер бере: «Ялта дживары Де- 
рекой мухтерем имамы Хафуз Мустафа эфендининъ зевдже-и-мухтеремеси 
хамиетли (ветанпервер) Хатидже ханым хэмширемизин, Одаманова, Беки- 
рова, Парпетова, Ибраимова, Аметова, Хатипова, Мансурская, Умерова, 
Сарычева ве Сеитумер агъанынъ зевджеси Эдие ханым хэмширемизден то- 
плаюп кондердиги 31 рубле 50 капик парайы алдым. Бу парайы койдеш ве 
аркъадашым Джелиль эфенди Муртазаев иле пайлашмамыз тевсие идиль- 
миш исе де, биз экимиз де «Ялыбою джемиет хайриеси»нден сеневий ола- 
ракъ учер юз рубле пара алдыгъымыздан, ве бу пара бизлере кифает итти- 
гинден, хамиетли хэмширелеримизин кондердиклери парайы бизден даха 
зияде мухтадж олан аркъадашларымыза вирмейи мунасип корьдик. Кечен 
дефа яздыгъымыз киби, арамызда хэпимизден зияде ярдыма мухтадж ве 
хакълы олан миллий талими икмаль иле рус дарульфунуна кирмее хазыр- 
ланан Чобан-заде Бекир Сыдкъи эфенди бирадеримиз олдугъына бутюн 
аркъадашларымыз тарафындан къарар вирильди. 31 рубле 50 капиктен 15 
рублесини Чобан-заде аркъадашымыза вирдик. Дигер 15 рублесини де хич 
бир тарафтан ярдым корьмеен аркъадашымыз студент Мехметджан эфенди 
Енилеев къардашымыз пара булунджая къадар одюнч оларакъ алды. Эли- 
мизде фазла пара кечтиги кунь озь арамызда бир «Татар талебеси касса- 
чыгъы» къурмакъ фикриндейиз. Бакъи (артып) къалан 1 рубле 50 капиги 
де почта масрафларына къулланмакътайым... Къырым мусульман ханым- 
лары арасында мектеплилерин халыны дюшюнип ильк оларакъ талебелере 
ярдым элини узатан ялыбоюнда Дерекойлю ханым хэмширелеримиз хакъ- 
къымызда косьтердиклери мадий ярдым иле биз — Къырым талебелеринде 
маддий муавенетин (ярдымны), маддий къувветин бинъ къат февкъында 
(усьтюнде) булунан маневий бир къуввет уяндырмышдырлар... [6]. 

Учюнджи факт. 1915 сенеси майыс... Б.Чобан-заде Одессада булунгъа- 
ны ишбу ашагъыдаки хаберден де ачыкъ корюнмекте. Тамам шу арада, шу 
вакъытта «Терджиман» газетасына бойле хабер келе: «Кучюк-Озенбашлы 
хафуз Бекир эфенди Балыхчиев тарафындан Одессадаки мусульман тале- 
белер менфаатына оларакъ Халиль Чапчакъчы намына кондерильмиш олан 
5 рубле пара бу кере... Халиль эфенди вастасыле ве бутюн аркъадашла- 
рынынъ мувафакъатыле (разы олмалары иле) талебеден Чобан-заде Бекир 
Сыдкъи эфендие теслим идильмиштир» [7]. 

Яни юкъарыдаки хаберлерден ачыкъ корюне ки, 1915 сенесининъ ба- 

шындан, январь айындан, майыс айынаджек Бекир Чобан-заде Одес- 
сада булунып «рус дарульфунуна /университетине/ кирмеге азырлыкъ 
корьмекте эди. Шу себептен проф. Д. П. Урсунынъ монографиясындаки 
Ш.Бектуренинъ макъалесине берген бу изааты: «<...> летом 1914 года /Чо- 
бан-заде/ побывал в Крыму на летних каникулах. После них он вернулся в 
Стамбул продолжать учебу» (с. 262) янълыштыр. Бизим тюшюнджемизге 
коре, Б.Чобан-заде Къырымгъа 1914 сенеси къайткъан сонъ, Истанбулгъа 
1914 сенеси дегиль де, 1915 сенесининъ я язында, я да кузюнде кеткендир. 

Даа бир янълыш усьтюнде айрыджа токъталайыкъ. Бекир Сыдкъи кен- 
дисининъ «Чобан-заде» шеклиндеки сойадыны не вакъыт къулланмагъа 
башлады? Проф. Д.П.Урсу чокътан-чокъ араштырмалардан сонъ, бойле не- 
тиджеге келе: «Итак, можно прийти к выводу, что на современное написа- 
ние своей фамилии («Чобан-заде») Бекир перешел лишь после возвраще- 
ния в Крым со второй половины 1920 года» [4, с. 17]. 

Д. П.Урсунынъ бу изааты тамамынен янълыштыр. Бундан эвельки базы 
макъалелеримизде «Ветан хадими» (1906-1908) газетасы акъкъында ба- 
ягъы тафсилятлы малюмат берген эдик [3]. Бекир Сыдкъи даа 13 яшында 
бала экенде, кендисининъ сойадыны «Чобан-заде» оларакъ имза аткъаны 
иште шу «Ветан хадими» газетасында растладыкъ. Яни 1906 сенеси майыс 
айында Къарасувбазар рушдиесинде джемаатчылыкъ иштиракинен имти- 
ханлар кечкен сонъ, Бекир Сыдкъи сёзге чыкъып рушдие талебелери адын- 
дан чокъ меракълы бир чыкъыш япып кендисининъ рушдиеге кирмеси ве 
окъувында маддий дестек косьтергенлерге тешеккюратыны бильдире. Дже- 
маатны айретте къалдыргъан бу чыкъышы шу куньлери «Чобан-заде» сой- 
адынен «Ветан хадими» газетасында нешир олуна. Иште, Чобан-заде сой- 
адынен имзалангъан шу чыкъышыны ашагъыда мисаль оларакъ кетиремиз: 

«Эй, велий-и-нимет (нимет саиби) эфендилерим! Эгер мугъайр-и-эдеп 
ве тербие (эдепсизлик ве тербиесизлик) демиюп, лютфен къулунъыза муса- 
аде буюрсанъыз, хузурынъызда аджизане бир къач сёз сёйлемек истиюрым. 

Джумленъизин малюмидир ки, шу севгили Ветанымызын энъ факъир 
бир эвлядынынъ огълуйым. Бичаре педерим (бабам) окъуйып язмакъ биль- 
медиги халда, видждана беллемиш (бель эткен) ве тамамиле кендисине бир 
къанаат хасыл олмалыдыр ки, дёрт-беш сенеден бери бенденъизи, джума- 
дан маада, (джума куньлеринден гъайры) бир кунь яз ве къыш эвде быракъ- 
мыюп мектебе кондерир иди. 

Не чаре ки, педеримин чалышуп-чапаландыгъы нисбетте мемлекети- 
мизде булунан мектеплерде тахсиль корьмек мумкюн оламыюр иди. 

Бугунь шукюрлер олсун Дженаб-ы-Хакъа ки, мюджерредсиз (тек ол- 
магъан) эфендилеримизин мемлекетимизде бирер рушдие мектеби ачаракъ, 
шу кучюк яшымызда бизлери ильм ве ирфан денилен тарикъ-и-неджате 
(къуртулыш ёлуна) севкъ иттинъиз (кондердинъиз). 

Эбет, шу мектеп дедигимиз дар-уль-фунуннынъ ачылмасына себеп ол- 
дугъынъыз киби, окъуйып-язмакъ шерефини де кенди эвлят ве джигер-па- 
релеринъизден (севимли балаларынъыздан) айырмыюп факъыр ве зенгин 
авам (саде) ве хаваси (асылзаделерни) бирден бойле бир нимете наиль ит- 
тинъиз. Бунъа да къанаат итмеерек, эвляд-ы-фукъаранынъ китап ве эльбисе 
(кийим) акъчаларыны да кисе-и-хамийетинъизден (миллий онъур, ветан- 
перверлигинъизден) инает буюрдынъыз! 

Эй, хами (къоруйыджы) эфендилер! Яшым Be башым вакъаа (акъикъа- 
тен) пек кучюк исе де, бу къадар ачыкъта корьдигим бир лютфу анълама- 
яджакъ дереджеде дегилим. Зира (чюнки) бойле бир эйилиги корьмемек ве 
анъламамакъ булутсыз хавада кунеш корьмемек кибидир. 

bunaan алейх (бундан долайы), джумле факъыр аркъадашларымле бера- 
бер бу лютфунъыза къаршы гедже ве куньдюз хайыр дуа идеджегиз. 

Эгер шу лютфунъызы узеримизден бир муддетлик даха эксик итмееджек 
олурсанъыз, хич кимсенинъ севмедиги джехалет белийесинден (феляке- 
тинден) бизи къуртарып, та къыямете къадар сиз, велий-и-ниметлеримизе, 
хайыр дуада булунаджагъымызы джан ве дил-и-арз иле яшасун мемлекети- 
мизде эрбаб-ы-ирфан (билим адамлары) ве маарифперверан демекле хатим 
келям эйлерим!» [8]. 

Ачыкъ ве айдын корюнгени киби, Бекир Сыдкъи кендисининъ сойады- 
ны «Чобан-заде» сыфатында 1920 сенеси дегиль де, 1906 сенесинден бу 
шекильде косьтерип кельмекте эди. Эм де макъалемизнинъ юкъарыда ке- 
тирильген мисаллеринде, «Терджиман»да нешир этильген Одессадан ха- 
берлерде, 1915 сенеси де сойады «Чобан-заде» оларакъ къайд олунмакъта... 

Б.Чобан-заденинъ иджады ве биографиясы узеринде чалышмалар девам 
этеркен, табий оларакъ янъы-янъы малюматлар, бугуньде белли олмагъан 
весикъа ве хаберлер пейда оладжагъына ич шубемиз ёкътыр. Буларнынъ 
джумлеси онынъ фаалиети даа терен ве даа объектив ве догъру огрениль- 
месине ярдым этеджектир. Б.Чобан-заде дюньяджа мешхур алим ве языд- 
жы оларакъ кенди фаалиетинен дженктен эвель шекилленген къырымтатар 
классик эдебиятынынъ юксеклиги ве сыфат дереджесини косьтермектедир. 
Онынъ бедий иджады ве ильмий чалышмалары умумджихан вариети ве 
зенгинлиги сыфатында эртарафлама кениш суретте ве бутюн теренлигинен 
огренмелидир. 

Аннотация. Научная биография известного крымскотатарского 
писателя и ученого-тюрколога проф. Б.Чобан-заде (1893—1937) хотя и 
разрабатывалась монографически, к сожалению, из-за недоступности 
редчайших крымскотатарских арабографичных источников (например, 
газеты «Ветан хадими» /1906—1908/, журналов «Ешиль ада» /1920/ и 
«Бильги» /1921/), некоторые факты и цифровые данные, связанные с 
временем его поступления в начальную школу, обучения в карасувбазарском 
рушдие и турецком лицее «Султание», неправильно отражены в прежних 
научных работах и изысканиях. В статье приводятся конкретные факты, 
подтвержденные в опубликованных записках и письмах самого Б.Чобан- 
заде, которые вносят ясность в хронологию биографии и объективно 
отражают жизненный путь ученого. 


Ключевые слова. Крымскотатарские ученые, биография Б.Чобан-заде, 
редкие арабографичные источники на крымскотатарском языке. 

Abstract: Well-known Crimean Tatar writer and a turchology scholar, pro- 
fessor Bekir Choban-zade`s (1893—1937) scientific biograpy being developed 
like monograph, to a great misfortune, because of a lack of very rare Crimean 
Tatar arabographic sources, such as newspaper “Vetan Hadimi” (1906-1908), 
magazines “Eshil Ada”(1920) and “Bilgi” (1921), some facts and datas connec- 
ted with the time of his entering the primary school, period of study in Karasu- 
bazar Rushdie school and in Turkish “Sultanie” Lyceum are given incorrectly 
in works of previous researchers.In this article are introduced exact facts which 
were confirmed by notes and letters of B. Choban-zade himself, they make the 
biographical chronology clear and give objective information on the way of life 
of this well-known scholar. 

